I et tre en halv sider langt brev, som Københavns Kommune modtog fra Transportministeriet i fredags, tager ministeriet afstand fra kommunens påbud mod udlejningsvirksomhederne Voi, Tier og Donkey Republic, der via apps udlejer hhv. elektriske løbehjul og delecykler fra de københavnske gader og pladser. Det skriver Berlingske Business.

»Vi kan konstatere, at der finder udlejning sted fra kommunens arealer. Det er i strid med reglerne, hvilket vi ad flere omgange har understreget over for virksomhederne,« udtalte enhedschef i Teknik- og Miljøforvaltningen Mikkel Halbye Mindegaard tirsdag i sidste uge i en pressemeddelelse, da kommunen sendte Tier, Voi og Donkey Republic et partshøringsbrev, som samtidig fungerer som varsel om påbud om at fjerne hhv. el-løbehjul og cykler fra kommunens arealer.

Hvis virksomhederne ikke selv fjerner deres løbehjul og cykler fra gadebilledet, vil kommunen enten melde dem politiet, eller også vil teknisk forvaltning fjerne køretøjerne for virksomhedernes regning, hed det i påbuddet, som Ingeniøren omtalte i tirsdags.

Kommunen henviser til vejlovens paragraf 80 og 81, der giver kommunen mulighed for at udstede påbud om fjernelse af genstande, der er placeret på vejarealet, uden at der er givet tilladelse til det.

Men denne tolkning af loven er Transportministeriet helt uenig i. Med henvisning til en artikel i Berlingske Business anfører ministeriet i brevet, at mindst en af virksomhederne – nemlig Voi – har fået oplyst af Københavns Kommune, at de slet ikke har kunnet søge om en tilladelse efter vejlovens paragraf 80, da der mangler retningslinjer på området.

»Hvis ovenstående citat fra Berlingske Business står til troende, har ministeriet dog svært ved at se for sig, hvordan en virksomhed på nogen måde skal have en chance for at overholde lovens krav om en forudgående tilladelse til at stille et i øvrigt lovligt køretøj ud på kommunens vejareal, hvis virksomheden allerede på forhånd bliver oplyst om, at de end ikke kan ansøge herom,« hedder det i brevet, der er underskrevet af kontorchefen i ministeriets lovkontor, ifølge Berlingske Business.

Ministeriet påpeger desuden i brevet, at et bredt politisk flertal ønsker at fremme »mobilitet, omstilling til grønne transportformer mm.« og tilføjer, at: »Efter Transport-, Bygnings- og Boligministeriets opfattelse opfylder udlejningskoncepter som Donkey, Voi og Tier i høj grad disse målsætninger.«

Transportminister Ole Birk Olesen (LA) har længe været en varm fortaler for el-løbehjulene:

»Vi skal være åbne for nye måder at bevæge sig på i trafikken på ... De motoriserede løbehjul kan især vise sig at have et stort mobilitetspotentiale, fordi de kan kombineres med offentlig transport, hvor de kan klare den såkaldte ’last mile’ for os.«

Sådan udtalte han, da Folketingets transportudvalg – trods advarsler fra bl.a. Rigspolitiet – i begyndelsen af december blev enige om en forsøgsordning, hvor det blev tilladt at køre på motoriserede løbehjul og skateboards samt selvbalancerende køretøjer som segboards og uniwheels på cykelstierne med op til 20 kilometer i timen.